Simon Kollerup (S), 2012-11-23:
Som borgere i det her land får vi en bedre offentlig sektor.
Vi skal selvfølgelig hele tiden have et fokus på, om vi kan gøre tingene mere effektivt, men kvalitet og en bedre oplevelse for borgerne af mødet med det offentlige er det vigtige.
Det, vi står med i dag, er et lovforslag, der også lægger an til reformer, måske ikke i første omgang, hvor man laver forsøgene, men så bagefter.
Vi viser tillid til kommunerne ved at give plads til frikommuneforsøg i forskellige former, som de optræder i lovforslaget, og vi tillader frikommunerne at udfordre de dogmer og måske lidt traditionelle måder at tænke den offentlige sektor på og gøre tingene på.
Det tror jeg kan blive væsentligt for de nye reformer, vi skal lave i Danmark.
Vi gør det under trygge rammer, nemlig inden for rammerne af frikommunerne, og på den måde har vi styr på forsøgene.
Det her lovforslag skal give lovhjemmel til, at vi kan lave nogle af de forsøg, der udfordrer os lidt.
Vi giver hjemmel til nye forsøg, hvor man bl.a. får mulighed for at lave mere frivilligt arbejde, når man er på dagpenge.
Der er tale om frivilligt arbejde i den forstand, at det ikke må være noget, der fortrænger lønnet arbejde, men at man kan bruge det at være frivilligt aktiv til f.eks. at udvide sin profil og sine kvalifikationer, når man er på dagpenge.
Så vil vi også forsøge at undgå at blande politiet ind i det, når der skal fjernes noget så praktisk som en bjørneklo fra en have, hvor der måske er givet ejeren et påbud om, at den skal fjernes, uden at det er sket.
Der kan kommunen få lov til selv at gå ind at fjerne den.
Vi vil også give mulighed for, at man i en frikommune kan sælge bleer i børnehaven – altså ikke til privat brug, men til brug i børnehaven, så man på den måde kan lette noget af arbejdet for de borgere, som har børn og måske en travl hverdag.
Der prøver vi nu med frikommuneforsøget at se, om det kunne være givtigt, at man havde lidt friere rammer omkring aftenskolernes økonomi.
Så er spørgsmålet jo, om en træls bjørneklo eller mere frivilligt arbejde eller bleer i en børnehave kan være med til at reformere den offentlige sektor.
Det kan det måske ikke alene, men når de her ting og de andre ting, vi opnår med frikommuneforsøget, hvor vi prøver os selv og vores dogmer om, hvordan vi tænker den offentlige sektor, af, så danner vi grundlaget for nye reformer.
Vi vil med de evalueringer og de erfaringer, der kommer ind på baggrund af frikommuneforsøgene, være i stand til at se, hvad der kan tjene til mere generelle regler for alle kommuner og ikke kun for frikommunerne, og hvad der ikke har fungeret så godt, som vi selvfølgelig ikke skal gøre til lov for alle kommuner.
Så for at summere det helt kort op vil vi i Socialdemokratiet gerne være med til udfordre den måde, vi tænker på.
Derfor synes vi, at frikommuneforsøget er fint.
Vi vil gerne skabe grundlag for nye reformer af den offentlige sektor, og derfor synes vi, at det, vi åbner for med det her lovforslag, er spændende, konkrete lovhjemler.
På den baggrund og med det mål om at skabe mere kvalitet i den offentlige sektor og skabe en mere effektiv offentlig sektor kan Socialdemokratiet selvfølgelig også støtte lovforslaget.